C 463/18
BG
Официален вестник на Европейския съюз
5.12.2022 г.
Преюдициално запитване от Amtsgerichts Wesel (Германия), постъпило на 9 септември 2022 г. — AT, BT/PS GbR, VG, MB, DH, WB, GS (Дело C-590/22) (2022/C 463/24) Език на производството: немски Запитваща юрисдикция Amtsgericht Wesel Страни в главното производство Ищци: AT, BT Ответници: PS GbR, VG, MB, DH, WB, GS Преюдициални въпроси 1.
За да се породи право на обезщетение за причинени вреди съгласно член 82, параграф 1 от Регламент (ЕС) 2016/679 (1) на Европейския парламент и на Съвета от 27 април 2016 година относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/EО (Общ регламент относно защитата на данните, наричан по-нататък „ОРЗД“), достатъчно ли е да е нарушена разпоредба от ОРЗД, която осигурява защита на искащото обезщетение лице, или е необходимо освен нарушението на разпоредбите като такива да е налице и причинена на това лице допълнителна вреда? 2.
Изисква ли правото на Съюза да е причинена вреда с определена тежест, за да се породи право на обезщетение за нематериални вреди съгласно член 82, параграф 1 от ОРЗД? 3.
По-специално, за да се породи право на обезщетение за нематериални вреди съгласно член 82, параграф 1 от ОРЗД, достатъчно ли е обстоятелството, че позоваващият се на това право се опасява, че в резултат на нарушения на разпоредбите на ОРЗД личните му данни са попаднали у трето лице, без това да може да бъде установено по категоричен начин? 4.
Съвместимо ли е с правото на Съюза при определянето на обезщетението за нематериалните вреди съгласно член 82, параграф 1 от ОРЗД националният съд да прилага съответно критериите на член 83, параграф 2, второ изречение от ОРЗД, които съгласно текста са приложими само за административните наказания „глоба“ или „имуществена санкция“? 5.
Трябва ли размерът на обезщетението за нематериални вреди съгласно член 82, параграф 1 от ОРЗД да се определя и въз основа на това, че чрез размера на присъденото обезщетение се постига възпиращ ефект и/или се предотвратява „комерсиализирането“ (калкулирано приемане на административни наказания „глоба“ или „имуществена санкция“/ плащане на обезщетения) на нарушения? 6.
Съвместимо ли е с правото на Съюза при определянето на обезщетение за нематериални вреди съгласно член 82, параграф 1 от ОРЗД по отношение на неговия размер да се взема предвид наличието на същевременно извършени нарушения на национални разпоредби, които имат за цел да осигурят защита на личните данни, но не са делегирани актове или актове за изпълнение, приети в съответствие с настоящия регламент, нито разпоредби на правото на държава членка, конкретизиращи правилата на настоящия регламент?
(1)
Регламент (ЕС) 2016/679 на Европейския парламент и на Съвета от 27 април 2016 година относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/EО (Общ регламент относно защитата на данните) (ОВ L 119, 2016 г., стр. 1).
Преюдициално запитване от Verwaltungsgerichts Minden (Германия), постъпило на 15 септември 2022 г. — г-н J. O./Kreis Gütersloh (Дело C-596/22) (2022/C 463/25) Език на производството: немски Запитваща юрисдикция Verwaltungsgericht Minden